Diari Oficial de la Generalitat Valenciana


Sumari del DOGV 835, del 30-05-1988 (1988/811232)

DECRET 72/1988, de 23 de maig, del Consell de la Generalitat Valenciana, pel qual es regula l'habilitació de laboratoris autoritzats per a l'anàlisis i la contractació oficial d'objectes fabricats amb metalls preciosos.
---------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1988/05/23/72**

### Versions

 26/06/2021 - Actualitat  Text inicial: 31/07/1988 - 25/06/2021 

### Dades del document

Número de DOGV
:   835

Data del DOGV
:   30-05-1988

Secció del DOGV
:   DISPOSICIONS GENERALS

Número del document
:   1988/811232


Data del document
:   23-05-1988

Organisme emissor
:   Conselleria d'Indústria, Comerç i Turisme

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 26.06.2021 -**

 

**Decret 72/1988, de 23 de maig, del Consell de la Generalitat Valenciana, pel qual es regula l'habilitació de laboratoris autoritzats per a l'anàlisi i contrastació oficial d'objectes fabricats amb metalls preciosos.**

 

[**(DOGV núm. 835 de 30.05.1988)**](https://dogv.gva.es/datos/1988/05/30/pdf/1988_811232.pdf) **Ref. 0803/1988**

 

 

La Llei 17/1985, d’1 de juliol, sobre metalls preciosos disposa en l'article quart que els objectes fabricats amb metalls preciosos hauran de ser contrastats amb un punxó de garantia, d'utilització exclusiva pels laboratoris facultats per a tal finalitat.

L’esmentat contrast oficial i el d'identificació d'origen, és a dir, el del fabricant o importador, constitueixen un requisit previ i necessari per a la circulació i comercialització d'aquests objectes per l’interior del país i la garantia que abasten alguna de les «lleis» establertes en l'article nové.

L’article sisé de l’esmentada Llei disposa igualment que els laboratoris facultats per dur a terme l'assaig i la consegüent contrastació de garantia, podran ser laboratoris oficials de les Administracions Públiques o laboratoris autoritzats i intervinguts per aquestes Administracions sota la forma que reglamentàriament es determine.

Les atribucions que la Llei confereix a les Administracions Públiques s'entendran referides a les Comunitats Autònomes quan així procedesca d'acord amb els respectius Estatuts d'Autonomia, segons la disposició addicional quarta.

Per la seua banda, el Reial Decret 197/1988, de 22 de febrer, pel qual s'aprova el Reglament de la Llei d'objectes fabricats amb metalls preciosos, estableix que es podran declarar com autoritzats per a l'assaig i la contrastació, amb les mateixes facultats que els oficials, laboratoris de Centres Oficials, Entitats Col·laboradores o Associacions sense finalitats lucratives que oferesquen les degudes garanties de solvència o imparcialitat, així com laboratoris d'empreses dedicades a la fabricació d'objectes de metalls preciosos que reunesquen determinats requisits.

Vist que l'article 33.4 de l’Estatut d’autonomia atribueix a la Generalitat Valenciana competències d'execució de la legislació de l’Estat en matèria de contrastació de metalls, i després de transferits els serveis de verificació i contrastació de metalls preciosos pel Reial Decret 2595/1982, de 24 de juliol, es considera convenient regular el procediment d'habilitació de laboratoris autoritzats i de laboratoris d'empreses per a l'anàlisi i la contrastació d'objectes fabricats amb metalls preciosos.

En atenció d'aquests motius, a proposta del Conseller d'Indústria, Comerç i Turisme, i amb la deliberació prèvia del Consell de la Generalitat Valenciana en la reunió del dia 23 de maig de 1988,

 

DECRETE:

 

**Article primer**

La Conselleria d’Indústria, Comerç i Turisme determinarà el nombre de laboratoris autorizats per a l'anàlisi i la contratastació d'objectes fabricats amb metalls preciosos, amb les mateixes facultats que els laboratoris oficials, en funció de les necessitats del servei.

 

**Article segon**

El referits laboratoris hauran de reunir els requisits següents:

1. Pertànyer a Associacions sense finalitats lucratives o Centres Oficials.

2. Disposar d'un Cap de Laboratori amb titulació superior; un llicenciat en Ciències Químiques o Enginyer especialitzat en química, per a les anàlisis; dos Marcadors per a la presa de mostres i contrastació, amb una experiència mínima de tres anys en la indústria de metalls preciosos i el personal d'oficina que permeta d'atendre les tasques de registre i d'administració.

3. Disposar dels equipaments necessaris per realitzar les anàlisis i els contrasts d'objectes d'or, plata i platí, amb un, almenys, dels mètodes següents, reglamentàriament establerts per a cadascun dels metalls:

a) Per a la determinació de la «llei» en objectes d'or:

1. Copel·lació.

2. Potenciometria.

3. Gravimetria.

4. Anàlisi volumètrica.

b) Per a la determinació de la «llei» en objectes de plata:

1. Anàlisi potenciomètrica.

2. Gay Lussac.

3. Volhard.

c) Per a la determinació de la «llei» en objectes de platí:

1. Espectrofotometria d'absorció atòmica.

2. Espectrometria.

3. Gravimetria.

d) Estar en disposició d'estendre el seu àmbit d'actuació a tota la Comunitat Valenciana d'acord amb les instruccions que reba de la Conselleria de Indústria, Comerç i Turisme. A aquests efectes la presentació de la sol·licitud per a obtenir l’habilitació implicarà, en el cas de resultar autoritzat, l'adquisició del compromís formal d'obrir oficines o agències en els terminis que s'hi assenyalen, quan les necessitats del servei ho aconsellaran. La dotació de mitjans materials i humans d'aquestes oficines o agències serà l’estrictament necessària a judici de la Conselleria d’Indústria, Comerç i Turisme per complir amb la funció d'anàlisi i de contrastació sense demores que afecten la bona marxa del servei.

 

**Article tercer**

La validesa de l'autorització s'estendrà a un període màxim de cinc anys, i l’Entitat autoritzada podrà sol·licitar-ne la pròrroga amb sis mesos d'antelació a l’expiració del termini.

 

**Article quart**

L’acte administratiu d'autorització haurà d'incloure les mencions següents:

1. Referència expressa que l'habilitació només serà vàlida per a l'Entitat autoritzada.

2. Instal·lacions a què efecte l'autorització.

3. Indicació de les verificacions i contrastacions que pot realitzar i els mètodes d'anàlisi que poden aplicar-s'hi.

4. Necessitat de disposar d'autorització per a introduir modificacions en els equipaments.

5. Termini de validesa de l'autorització.

6. Data en què ha de començar les seues funcions.

 

**Article cinqué**

Durant el termini de vigència de l'autorització, l’Entitat titular del laboratori quedarà obligada:

1. Al manteniment de les instal·lacions en perfecte estat de funcionament.

2. Al manteniment en plantilla del personal de laboratori a què fa referència el punt 2 de l'article 2.

3. A documentar les operacions de contrastació que sol·licite cada fabricant o importador, mitjançant els corresponents assentaments en llibres - registre segellats i foliats, en què s'anoten el nombre d'unitats i pes unitari de cada model contrastat, o en registres informàtics degudament controlats, dels quals es conserve la pertinent constància escrita.

4. A dur els llibres de comptabilitat obligatoris, que podran ser auditats per les persones o Entitats que designe el Conseller d’Indústria, Comerç i Turisme.

5. A comunicar a la Conselleria d’Indústria, Comerç i Turisme els canvis de personal de laboratori que es produesquen en l’empresa.

6. A concertar una pòlissa d'assegurança de responsabilitat civil per un import adequat al risc de les inspecciones que practique, la quantia de la qual es determinarà en l'autorització que hom concedesca i serà actualitzada periòdicament.

 

**Article sisé**

L’incompliment de les obligacions a què fa referència l'article anterior podrà donar lloc a la caducitat de l'autorització, amb instrucció prèvia d'expedient i amb audiència de l’Entitat titular del laboratori.

 

**Article seté******[1]****

Es modifica l’article seté del Decret 72/1988, que queda redactat en els termes següents: «El control dels laboratoris autoritzats a l’empara d’aquest decret s’exercirà a través del personal tècnic amb funcions de control o inspecció, adscrit al servei territorial competent en matèria d’indústria per raó de territori.

 

**Article vuité**

Les tarifes a aplicar per l'anàlisi i la contrastació d'objectes fabricats amb metalls preciosos en el laboratori autoritzat, seran aprovades pel Conseller d'Indústria, Comerç i Turisme.

 

**Article nové******[2]****

La conselleria competent en matèria d’indústria podrà autoritzar la pràctica d’assajos i la consegüent contrastació de garantia en laboratoris d’empreses dedicades a la fabricació d’objectes fabricats amb metalls preciosos, que complisquen, com a mínim, els requisits següents:

a) Estar degudament inscrites en el Registre Integrat Industrial.

b) Disposar d’una persona amb càrrec de cap de laboratori amb titulació superior, una persona especialista en anàlisis químiques i una persona marcadora per a la presa de mostres i contrastació, amb experiència mínima d’un any acreditada en la indústria de metalls preciosos.

c) Disposar dels equips precisos per a realitzar les anàlisis dels diferents metalls, pels mètodes oficials establits en la reglamentació estatal, així com els útils necessaris per a punxonar els contrastos de garantia.

d) Disposar de certificació del sistema de gestió de la qualitat. La certificació serà emesa per una entitat de les acreditades, segons la secció 1a del capítol III del Reglament de la infraestructura per a la qualitat i seguretat industrial, aprovat pel Reial decret 2200/1995, de 28 de desembre. L’abast del certificat haurà d’incloure explícitament els assajos dels metalls preciosos, el seu contrast i la guarda i custòdia dels punxons de garantia.

 

**Article deu******[3]****

Les operacions d’assaig i contrastació que es realitzen en els laboratoris d’empreses només podran efectuar-se sobre els objectes fabricats per la mateixa empresa titular del laboratori i seran controlades per personal tècnic amb funcions de control o inspecció, adscrit al servei territorial competent en matèria d’indústria per raó de territori.

Tals operacions i els seus resultats s’anotaran en el llibre-registre o registre informàtic a què es refereix l’article cinqué d’aquest decret, que haurà de portar-se obligatòriament.

Cada laboratori haurà de guardar durant almenys tres mesos una mostra, degudament documentada, de cadascun dels assajos de cada fabricació.

 

**Article onze******[4]****

El servei territorial competent en matèria d’indústria per raó de territori disposarà que els resultats dels assajos es comproven en un laboratori oficial o autoritzat, per tècniques de mostreig.

A aquest efecte, un laboratori oficial o autoritzat, una vegada al mes, assajarà la mostra indicada i degudament precintada pel personal tècnic del servei territorial. D’aquesta actuació es deixarà constància documental, així com del resultat de l’assaig. Aquesta intervenció serà a càrrec de l’empresa autoritzada.

 

**Article dotze**

L’autorització d'assaigs i de contrastació en laboratoris d'empresa haurà de contindre les prescripcions següents:

1. Referència expressa que l'autorització només serà vàlida per a l’empresa de la qual es tracte i per a l'assaig i la contrastació d'objectes fabricats per la pròpia empresa.

2. Instal·lacions a què efecte l'autorització.

3. Indicació de les verificacions i contrastacions que puguen realitzar i dels mètodes d'anàlisi aplicables.

4. Necessitat de disposar d'autorització per introduir modificacions en els equipaments autoritzats.

L’incompliment d'aquestes prescripcions donarà lloc a la caducitat de l'autorització, amb instrucció prèvia d'expedient i amb audiència de l’empresa titular del laboratori.

 

**Article tretze******[5]****

*Suprimit*

 

**Article catorze******[6]****

Els laboratoris d’empresa autoritzats hauran de comunicar a aquesta administració, amb una antelació mínima de dos dies, les operacions d’anàlisis o contrastació que realitzaran, mitjançant el sistema telemàtic establit a l’efecte.

El personal tècnic del servei territorial competent en matèria d’indústria per raó de territori podrà estar present en qualsevol actuació d’anàlisi o contrastació.

 

**Article quinze******[7]****

Els punxons per als contrastos de garantia són d’exclusiva utilització pels laboratoris de contrastació, que en portaran un adequat control.

La direcció general competent en matèria d’indústria haurà de comunicar a cada laboratori de contrastació la contrasenya que li corresponga per a la inclusió als punxons de garantia.

Els punxons de garantia que utilitzen el laboratori autoritzat i els que utilitzen els laboratoris d’empresa, així com les etiquetes, seran sol· licitats a la Fàbrica Nacional de Moneda i Timbre a través del ministeri competent per la direcció general, per al lliurament a aquests.

Els costos derivats de la fabricació i enviament seran a càrrec del laboratori autoritzat que haja efectuat la sol·licitud, i els farà efectius a la Fàbrica Nacional de Moneda i Timbre.

 

 

DISPOSICIO FINAL

 

Es autoritzat el Conseller d’Indústria, Comerç i Turisme a dictar les normes que calguen en desplegament i aplicació del present Decret, que entrarà en vigor l’endemà de la publicació en el Diari Oficial de la Generalitat Valenciana.

 

València, 23 de maig de 1988.

 

El President de la Generalitat,

JOAN LERMA I BLASCO

 

El Conseller de Industria, Comercio y Turismo,

ANDRES GARCIA RECHE

 

 

 

 

 

---

****[1]****L’article seté es modifica per l’article 1 del [**Decret 81/2021, de 18 de juny, del Consell**](https://dogv.gva.es/va/eli/es-vc/d/2021/06/18/81/), de modificació del Decret 72/1988, de 23 de maig, del Consell de la Generalitat Valenciana, pel qual es regula l'habilitació de laboratoris autoritzats per a l'anàlisi i contrastació oficial d'objectes fabricats amb metalls preciosos. (DOGV núm. 9114 de 25.06.2021) Ref. Base de dades 006283/2021.

****[2]****L’article nové es modifica per l’article 2 del [**Decret 81/2021, de 18 de juny, del Consell**](https://dogv.gva.es/va/eli/es-vc/d/2021/06/18/81/).

****[3]****L’article deu es modifica per l’article 3 del [**Decret 81/2021, de 18 de juny, del Consell**](https://dogv.gva.es/va/eli/es-vc/d/2021/06/18/81/).

****[4]****L’article onze es modifica per l’article 4 del [**Decret 81/2021, de 18 de juny, del Consell**](https://dogv.gva.es/va/eli/es-vc/d/2021/06/18/81/).

****[5]****L’article tretze se suprimeix per l’article 5 del [**Decret 81/2021, de 18 de juny, del Consell**](https://dogv.gva.es/va/eli/es-vc/d/2021/06/18/81/).

****[6]****L’article catorze s’afig per l’article 6 del [**Decret 81/2021, de 18 de juny, del Consell**](https://dogv.gva.es/va/eli/es-vc/d/2021/06/18/81/).

****[7]****L’article quinze s’afig per l’article 7 del [**Decret 81/2021, de 18 de juny, del Consell**](https://dogv.gva.es/va/eli/es-vc/d/2021/06/18/81/).


Còpia Permalink ELI